Lögmaður segir ferðamenn sem eru strandaglópar erlendis eftir skyndilega lokun lúxusferðaþjónustunnar Farvel ehf. eiga kröfurétt um að fá útlagðan kostnað vegna heimferðar og gistingar endurgreiddan . Langan tíma geti þó tekið að fá kröfuna endurgreidda . „ Farþegar sem lenda í aðstæðum líkt og þeim sem farþegar Farvel ehf. eiga í núna , eiga alltaf rétt á að gera kröfu til Ferðamálastofu , “ segir Ómar R. Valdimarsson héraðsdómslögmaður . Ómar R. Valdimarsson héraðsdómslögmaður „ Ferðaskrifstofum ber að skila af sér ferðamálatryggingu og því er hægt að gera kröfu til Ferðamálastofu . “ Líkt og fram kom í frétt Mannlíf fyrr í dag var ferðaskrifstofuleyfi Farvel ehf. fellt niður . Samkvæmt upplýsingum Ferðamálastofu er ástæðan sú að þrátt fyrir margar ítrekanir hefur Farvel ehf. ekki skilað hækkaðri tryggingu til Ferðamálastofu eins og þeim bar skylda til lögum samkvæmt . Að endingu var Ferðamálastofu nauðugur kostur að grípa til þess úrræðis að fella ferðaskrifstofuleyfi Farvel ehf. niður . Um 100 — 200 manns verða fyrir óþægindum og kostnaði vegna málsins samkvæmt tilkynningu á vef Ferðamálastofu . Ómar bendir einnig á að farþegar kanni rétt sinn hjá kreditkortafyrirtækjum og samkvæmt heimilistryggingu . „ Flestir greiða fyrir utanlandsferðir með kreditkortum og samkvæmt kortaskilmálum er tekið fram að einstaklingur eigi rétt á að fá þjónustu bakfærða ef þjónustan er ekki afhent . “ Ómar segir að í mörgum tilvikum sé þó gerð krafa um að fullreyna fyrst á kröfuna hjá Ferðamálastofu , sá ferill geti hinsvegar tekið þó nokkurn tíma . „ Ég myndi því alltaf senda strax kröfu til beggja aðila , til Ferðamálastofu og síðan til kortafyrirtækisins og taka fram í þeirri kröfu að einnig sé búið að senda kröfu til Ferðamálastofu , “ segir Ómar . Líkt og fram kemur í tilkynningu Ferðamálastofu þá mun tryggingafé Farvel ekki duga til að endurgreiða áætlaðar kröfur viðskiptavina Farvel , sem hafa greitt fyrir eða inn á pakkaferðir á þeirra vegum , þar sem Farvel skilaði ekki inn hækkaðri tryggingu .